Afstand doen | Tannie Frannie
01 Saterdag Aug 2015
Dis ‘n ou bank, die relings en armleunings is van soliede hout. Dis drie jaar jonger as ekself, met die gevolg dat dit in my heugenis maar nog altyd dáár was.
die opwinding van ‘n nuwe storieboek en hoe lekker ek op die bank in die sonkamertjie gaan lê het om te lees;
die keer toe my mammie nuwe oortreksels op die bank gesit het, wat toe in my tiener-slaapkamer gestaan het, en hoe mooi dit gelyk het;
die laatnagkuiers in Pretoria se woonstelwêreld van die vorige eeu – Hatfield, Arcadia, Sunnyside – die sin en onsin wat ons op daardie bank gesit en kwytraak het;
‘n volgende geslag kinderlyfies wat net so tuis op daardie bank gevoel het en op die kussings baljaar het wat ek in my onhandigheid tog gemaak gekry het;
die manier waarop my kleindogtertjie, die derde geslag, van die bank ‘n klimraam gemaak het…
As ek reg uitreken, het daardie bank dertien keer saam met my getrek. Vanoggend het dit alleen verder getrek, toe ‘n mooi, elegante blondekopvrou en haar man dit kom haal het. Ek dink sy het waardering vir ou, deurleefde meubels. Ek dink die bank het ‘n goeie huis gekry.
Maar ek sit hier met trane in my oë…
11 thoughts on “Afstand doen”
Augustus 1, 2015 om 11:53 vm
Ai, nou is ek sommer saam hartseer!
Augustus 1, 2015 om 7:24 nm
Jou meelewing troos!
Augustus 1, 2015 om 4:55 nm
Ag nee … kon jy dit nie maar gehou het? *drukkie* ❤
Die bank was in my kinders se pad…
Augustus 1, 2015 om 5:39 nm
Dis ‘n leeftyd se herinneringe wat saam met daardie bank weg is..daarom is jy so hartseer.Sterkte!
Augustus 1, 2015 om 7:26 nm
Jy verstaan – dankie.
Augustus 2, 2015 om 2:33 vm
Ai Tannie Frannie! n Hele lewe het op en rondom daardie bank afgespeel, dis heeltemal verstaanbaar dat jy so hartseer is! n Vriend van my moes gister die huis wat sy Pa in 1956 gebou het, waarin hulle groot geword het en waar sy ma tot n maand gelede voor haar afsterwe nog gewoon het, vir n huisagent wys. Sy reaksie was dieselfde, heeltemal verstaanbaar.
Augustus 2, 2015 om 5:37 vm
Ai. Dis n mooi deeltjie van jou lewe wat jou verkoop is! So verander dit soms sonder dat ons wil.
Augustus 2, 2015 om 8:10 vm
Ons het ook so ‘n bank agtergelaat toe ons hierheen getrek het, en al pronk daar nou ‘n leerbank waar hy sou gestaan het, mis ek steeds sy gesellige afgeleefdheid.
Augustus 3, 2015 om 7:19 vm
Dit is spesiaal, veral al die geslagte wat dit gebruik het. Hoop jy het dit afgeneem!
Augustus 13, 2015 om 2:19 nm
Ag nee dit is soos om van ‘n ou vriend afskeid te neem. As daardie bank kon praat sou hy lekker stories kon vertel 🙂